送程叔運高不妄西歸
作者：魏了翁
朝代：宋

paragraphs: 平生爲人謀，必以正學進。
必以直道行，聞者或相靳。
子以正教我，而子坐排擯。
跕鳶伴羈酸，再見渠陽閏。
吾心固曉然，其柰無以訓。
紹定二年夏，臨軒策羣俊。
似聞甲乙選，參錯吐忠藎。
其間親與友，斯得及叔運。
俱負康時略，耻爲諧俗韻。
後先來過我，雙璧墮清峻。
從容扣所言，何以承大問。
聽之不盡篇，胠口復縮頸。
予方以是黜，子乃以是奮。
靳者姑勿道，而予益自信。
人能位天地，人可爲堯舜。
氣合如塗塗，道同如印印。
勿憂人不知，長恐己難盡。
春情撩客夢，歸思不可忍。
各趨青油幕，新發蒼梧軔。
正學予所知，申言以爲賮。